Diplomat rus, declarat persona non-grata în Republica Moldova. Acesta va fi expulzat
- Maria Dima
- 19 martie 2024, 15:07
Ambasadorul Rusiei la Chişinău, Oleg Vasneţov, a fost convocat la sediul Ministerului de Externe al Republicii Moldova, unde i-a fost înmânată o notă de protest în legătură cu deschiderea secţiilor de votare în Transnistria la alegerile prezidenţiale din Rusia, contrar poziţiei Chişinăului. Totodată, acesta a fost anunţat că unul dintre diplomaţii ambasadei a fost declarat persona non-grata şi trebuie să părăsească teritoriul republicii.
Rusia a deschis şase secţii de votare în stânga Nistrului la alegerile prezidenţiale din weekend, în oraşele Tighina, Tiraspol, Rîbniţa şi Grigoriopol.
"Ambasadorului i-a fost exprimat protestul în legătură cu organizarea alegerilor prezidenţiale din Federaţia Rusă pe teritoriul regiunii transnistrene a Republicii Moldova contrar poziţiei autorităţilor moldoveneşti. În acest context, ambasadorului Federaţiei Ruse i-a fost înmânată nota prin care un colaborator al ambasadei a fost declarat persoană indezirabilă (non grata) pe teritoriul Republicii Moldova şi urmează să părăsească ţara", menţionează un comunicatul al MAE de la Chişinău.
Expulzarea diplomaților ruși din Republica Moldova
Ultima dată când Republica Moldova a expulzat diplomaţi ruşi a fost la sfârşitul lunii iulie 2023. Atunci, guvernul de la Chişinău a anunţat că numărul diplomaţilor acreditaţi şi al angajaţilor "tehnico-administrativi" care activează în cadrul Ambasadei Federaţiei Ruse la Chişinău a fost redus de la peste 80 de persoane la 25. Decizia Chişinăului a venit atunci ca urmare a numeroaselor acţiuni neprietenoase faţă de Republica Moldova, care nu au legătură cu mandatul diplomatic, precum şi a tentativelor de destabilizare a situaţiei interne, potrivit Deschide.md.
Ambasadorul Vasneţov a fost convocat şi săptămâna trecută la MAE de la Chişinău când i-a fost prezentat un protest în legătură cu decizia Moscovei de a deschide secţii de votare în stânga Nistrului, dar acest demers al diplomaţiei moldovene nu s-a soldat cu niciun rezultat. Rusia şi Tiraspolul au sfidat autorităţile constituţionale de la Chişinău şi au deschis secţii de votare, remarcă Deschide.md.
"Rusia subminează suveranitatea şi integritatea teritorială a Republicii Moldova"
În ceea ce-l priveşte, ambasadorul rus a declarat presei că dreptul la vot reprezintă un drept inalienabil al tuturor cetăţenilor, iar scopul principal al oricărei reprezentanţe diplomatice este să faciliteze protecţia drepturilor legale şi a intereselor cetăţenilor săi.
Rusia subminează suveranitatea şi integritatea teritorială a R.Moldova, a denunţat Chişinăul, cerând sprijin comunităţii internaţionale în contextul acţiunilor Rusiei şi condamnând acţiunile electorale ale Rusiei în regiunea transnistreană.
Drept urmare, România şi SUA au transmis mesaje de solidaritate cu autorităţile constituţionale ale Republicii Moldova.